Авылга багышланган хикәя өчен – 20 мең сум

	Татарстан Авыл хуҗалыгы һәм азык-төлек министрлыгы авыл тормышын яктырткан иң яхшы әдәби әсәрләрне премияләр белән билгеләргә вәгъдә итә. Иң яхшы роман өчен автор – 150 мең, повесть өчен – 60 мең, ә хикәя өчен 20 мең сум акча алачак.	 Иҗади бәйге Татарстан Язучылар берлеге рәисе Рафис Корбан башлангычы белән үткәрелә. Аның сүзләренчә, авыл темасы татар әдәбиятында элек-электән зур урынны алып торса да, бүгенге көн язучылары аны нигәдер читләтеп уза. Бәйге ярдәмендә аны оештыручылар – Татарстан Язучылар берлеге белән Авыл хуҗалыгы һәм азык-төлек министрлыгы әлеге вәзгыятьне үзгәртергә ниятли. – Моннан тыш, язучыларның яхшы гына акча эшләү мөмкинлеге дә барлыкка киләчәк, алайса соранып йөрергә өйрәнеп беттек, – ди Рафис Корбан. – Татар телендә иҗат итүче язучыларга авыл темасы бик якын, чөнки алар, нигездә, авылдан чыккан кешеләр. Бәйге Татарстан Авыл хуҗалыгы һәм азык-төлек министрлыгы тарафыннан финансланса да, бу авылны мактап язу мәҗбүри дигәнне аңлатмый, әлбәттә. Әсәрләр объектив булырга, ягъни чынбарлыктагы картинаны ачып бирергә тиеш. Нигә яшереп торырга: бүгенге көндә халыкның бер өлеше хәерчелектә яши, күп кенә авылларда тормыш итәр өчен тиешле шартлар тудырылмаган. Шул ук вакытта хакимиятнең авыл кешесенең тормышын яхшырту өчен тырышуын да онытырга ярамый... Бәйге шартлары буенча, әсәрләр 2013 елның 1 августына кадәр кабул ителә, аларның беркайда да басылып чыкмаган булуы шарт. Принтерда чыгарылган әсәрләргә авторның тәхәллүсе куелырга тиеш. Ә автор турындагы мәгълүматларны (исем-фамилия, туган ел, адрес, телефон) аерым конвертка салырга һәм әсәрне Татарстан Язучылар берле рәисенә тапшырырга кирәк. Өстәмә мәгълүматны (843) 236– 97-71 телефоны аша белешергә була. Бәйге өч номинациядә үтәчәк – «Хикәя», «Повесть» һәм «Роман». Аларның һәркайсында өч призлы урын каралган. «Хикәя» номинациясендә беренче урын өчен – 20 мең, икенчегә – 15 мең, өченчегә 10 мең сум вәгъдә итәләр. «Повесть» номинациясендә җиңүчегә – 60 мең, икенче урынга – 55 мең, өченчегә 50 мең сум күләмендә премия тапшырылачак. Иң зур премияләр – «Роман» номинациясендә, беренче урынны алган язучы – 150 мең, икенче урынны алучы – 125 мең, ә өченче урынга лаек булган әдип 100 мең сум акча алачак. Лаеклы дәгъвачылар булмаган очракта, оештыручылар кайбер призлы урыннарны бирми калырга да хакы бар. Иң яхшы әсәрләрне Татарстан Авыл хуҗалыгы һәм азык-төлек министрлыгы һәм Татарстан Язучылар берлеге вәкилләре катнашындагы жюри бәяли. Җиңүчеләрне 2013 елда Авыл хуҗалыгы һәм азык-төлек хезмәткәрләре көнендә игълан итәчәкләр. Бәйгедә җиңгән әсәрләр махсус җыентыкта басылып чыгачак.  
	Әлфия ТИМЕРИЕВА	
Интертат.ру

	№ --- | 25.08.2012	


